Ego G., comes Nivernensis et Forensis, notum facimus universis, quod nos, diligenti facta inquisitione, invenimus et cognovimus, et ita fieri, mediante justicia voluimus et concessimus, quod si homines de Pimella dominium abbatis Sancti-Michaelis Tornodor. subterfugerint et ad dominium nostrum, vel ad cujuscunque diverterint, domus et omnes possessiones alie eorumdem hominum que sunt ad costumam vel ad terciam ecclesie Beati-Michaelis Tornodori, ad jus et ad proprietatem dicte ecclesie libere remaneant et quiete; et omnia mobilia in eisdem domibus et possessionibus inventa et saisita ab abbate Beati-Michaelis, vel ejus mandato, antequam per alium dominum ad abbatem fuerint reclamata, salvis dictis hominibus rectis suis censivis. In cujus rei testimonium, presentes litteras fecimus sigilli nostri munimine roborari. Datum, apud Tornodorum, anno Domini millesimo ducentesimo trecesimo-secundo, mense februario, die dominica Focorum.